
	Διάλεξη
του Αναπληρωτή Καθηγητή Κλασικής Αρχαιολογίας 
Τμήματος Ιστορίας και Αρχαιολογίας
και Ερευνητικής Μονάδας Αρχαιολογίας

του Πανεπιστημίου Κύπρου

κ. Γιώργου Παπασάββα

Ο κυπριακός χαλκός
στις αγορές της Ανατολικής Μεσογείου: 

Τιμές, αξίες και ισοτιμίες των μετάλλων

κατά την Ύστερη Εποχή του Χαλκού

στο Σπίτι της Κύπρου

Με τη διάλεξη του Αναπληρωτή Καθηγητή Κλασικής Αρχαιολογίας του Τμήματος Ιστορίας και Αρχαιολογίας και της Ερευνητικής Μονάδας Αρχαιολογίας του Πανεπιστημίου Κύπρου κ. Γιώργου Παπασάββα, με θέμα «Ο κυπριακός χαλκός στις αγορές της Ανατολικής Μεσογείου: Τιμές, αξίες και ισοτιμίες των μετάλλων κατά την Ύστερη Εποχή του Χαλκού», συνεχίζεται, την Πέμπτη 6 Απριλίου 2023 και ώρα 19.00, στο Σπίτι της Κύπρου, Ξενοφώντος 2Α  στο Σύνταγμα, ο δεύτερος κύκλος της σειράς διαλέξεων «Η αρχαιολογία της Κύπρου».
Η σειρά συνδιοργανώνεται από το Σπίτι της Κύπρου και το Εργαστήριο Αρχαιολογίας και Ιστορίας της Τέχνης του Τμήματος Ιστορίας και Αρχαιολογίας ΕΚΠΑ και ο δεύτερος κύκλος της πραγματοποιείται με τη στήριξη του Υφυπουργείου Πολιτισμού της Κυπριακής Δημοκρατίας, του Ιδρύματος Α.Γ. Λεβέντη και της Επιτροπής του Πανεπιστημίου Αθηνών για την Κύπρο.

Σύμφωνα με τον Αναπληρωτή Καθηγητή κ. Παπασάββα: «Κατά την Ύστερη Εποχή του Χαλκού η Κύπρος είχε συνάψει στενούς διπλωματικούς και εμπορικούς δεσμούς με τις αυτοκρατορίες και τα βασίλεια της Ανατολικής Μεσογείου και της Εγγύς και Μέσης Ανατολής. Στο πλαίσιο των διεθνών οικονομικών δικτύων της περιόδου οι Κύπριοι παρήγαγαν και διακίνησαν τεράστιες ποσότητες χαλκού, όπως μαρτυρεί η ευρεία διασπορά των κυπριακών ταλάντων σε σχήμα δοράς βοδιού. Αιγυπτιακά και ανατολικά κείμενα τεκμηριώνουν τη μεγάλη κλίμακα του εμπορίου κυπριακού χαλκού. Οι ίδιες πηγές μας πληροφορούν για τις μεταβαλλόμενες ισοτιμίες του χαλκού κατά την ανταλλαγή του με άλλα μέταλλα, κυρίως με χρυσό και άργυρο. Μας δείχνουν επίσης ότι στο σύστημα ανταλλακτικής οικονομίας της Ύστερης Εποχής του Χαλκού, ο χαλκός και τα πολύτιμα μέταλλα δεν αποτελούσαν απλώς πρώτες ύλες, αλλά χρησιμοποιούνταν συχνά ως σταθερά σημεία αναφοράς για την κοστολόγηση και τον προσδιορισμό της αξίας των πάντων, από την αγορά αγαθών και υπηρεσιών μέχρι την πληρωμή ημερομισθίων, τόσο σε κρατικό όσο και σε ιδιωτικό επίπεδο. Οι πληροφορίες αυτές εγείρουν διάφορα ερωτήματα, πρώτον, γύρω από την εμπορική, αγοραστική αξία του κυπριακού χαλκού στις διεθνείς αγορές, και δεύτερον, γύρω από τους αριθμούς χάλκινων αντικειμένων που θα μπορούσε να κατασκευάσει κανείς, εάν διέθετε απεριόριστη πρόσβαση σε τόσο μεγάλες ποσότητες χαλκού».

Η διάλεξη, την οποία θα προλογίσει ο Διευθυντής του Εργαστηρίου Αρχαιολογίας και Ιστορίας της Τέχνης, Αναπληρωτής Καθηγητής Προϊστορικού Αιγαίου ΕΚΠΑ κ. Γιώργος Βαβουρανάκης, είναι ανοικτή στο κοινό, ενώ θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: 

 Ο Γιώργος Παπασάββας διδάσκει Κλασική Αρχαιολογία στο Πανεπιστήμιο Κύπρου από το 2000. Σπούδασε στο Πανεπιστήμιο Ιωαννίνων και ολοκλήρωσε τις μεταπτυχιακές του σπουδές στη Γερμανία, στο Πανεπιστήμιο του Wϋrzburg και στο Πανεπιστήμιο Αθηνών, με διατριβή γύρω από την κυπριακή και κρητική μεταλλοτεχνία και με επόπτρια τη Νότα Κούρου. Έχει συμμετάσχει σε ανασκαφές και έρευνες στο Ιερό του Δία στη Δωδώνη, στον οικισμό και το νεκροταφείο του Ξώμπουργου στην Τήνο, στο ανάκτορο της Ζάκρου και στο Ιερό του Ερμή και της Αφροδίτης στη Σύμη Βιάννου στην Κρήτη. Είναι υπεύθυνος για τον συντονισμό του Προγράμματος Μεταπτυχιακών Σπουδών «Αρχαιολογία του Μεσογειακού χώρου από την Προϊστορία έως την Ύστερη Αρχαιότητα» του Τμήματος Ιστορίας και Αρχαιολογίας του Πανεπιστημίου Κύπρου. Διετέλεσε Πρόεδρος του ιδίου Τμήματος από το 2013 έως το 2018. Συμμετέχει σε διάφορα ευρωπαϊκά, διεπιστημονικά προγράμματα, που περιστρέφονται κυρίως γύρω από θέματα κυπριακής και κρητικής μεταλλοτεχνίας. Τα ερευνητικά του ενδιαφέροντα περιλαμβάνουν τις σχέσεις μεταξύ του Αιγαίου και της Ανατολικής Μεσογείου κατά την Ύστερη Εποχή του Χαλκού και την Πρώιμη Εποχή του Σιδήρου, την μεταλλοτεχνία Κύπρου και Αιγαίου, και τις λατρευτικές και αναθηματικές πρακτικές στα ελληνικά ιερά. Κεντρικό ρόλο στην έρευνα του έχει η Έγκωμη της Ύστερης Εποχής του Χαλκού στην Κύπρο, και η δημοσίευση μετάλλινων ευρημάτων από μια κυκλαδική θέση, το Ξώμπουργο της Τήνου, και μια κρητική, το Ιερό Ερμού και Αφροδίτης στη Σύμη Βιάννου.

29 Μαρτίου 2023

